CELEX: C2007/315/20
Language: el
Date: 2007-12-22 00:00:00
Title: Υπόθεση C-143/06: Απόφαση του Δικαστηρίου (δεύτερο τμήμα) της 8ης Νοεμβρίου 2007 [αίτηση του Landgericht Hamburg (Γερμανία) για την έκδοση προδικαστικής αποφάσεως] — Ludwigs — Apotheke München Internationale Apotheke κατά Juers Pharma Import-Export GmbH (Ελεύθερη κυκλοφορία των εμπορευμάτων — Άρθρα 28 ΕΚ και 30 ΕΚ — Άρθρα 11 και 13 της Συμφωνίας ΕΟΧ — Εισαγόμενα φάρμακα μη εγκεκριμένα στο κράτος εισαγωγής — Απαγόρευση διαφημίσεως — Οδηγία 2001/83/ΕΚ)

22.12.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 315/12
            
         Απόφαση του Δικαστηρίου (δεύτερο τμήμα) της 8ης Νοεμβρίου 2007 [αίτηση του Landgericht Hamburg (Γερμανία) για την έκδοση προδικαστικής αποφάσεως] — Ludwigs — Apotheke München Internationale Apotheke κατά Juers Pharma Import-Export GmbH
   (Υπόθεση C-143/06) (1)
   
   (Ελεύθερη κυκλοφορία των εμπορευμάτων - Άρθρα 28 ΕΚ και 30 ΕΚ - Άρθρα 11 και 13 της Συμφωνίας ΕΟΧ - Εισαγόμενα φάρμακα μη εγκεκριμένα στο κράτος εισαγωγής - Απαγόρευση διαφημίσεως - Οδηγία 2001/83/ΕΚ)
   (2007/C 315/20)
   Γλώσσα διαδικασίας: η γερμανική
   Αιτούν δικαστήριο
   Landgericht Hamburg
   Διάδικοι στην υπόθεση της κύριας δίκης
   Ludwigs — Apotheke München Internationale Apotheke
   κατά
   Juers Pharma Import-Export GmbH
   Αντικείμενο της υποθέσεως
   Αίτηση εκδόσεως προδικαστικής αποφάσεως — Landgericht Hamburg — Ερμηνεία του άρθρου 86, παράγραφος 2, τρίτη περίπτωση, της οδηγίας 2001/83/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα φάρμακα που προορίζονται για ανθρώπινη χρήση (ΕΕ L 311, σ. 67), όπως τροποποιήθηκε με την οδηγία 2004/27/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, για την τροποποίηση της οδηγίας 2001/83/ΕΚ περί κοινοτικού κώδικος για τα φάρμακα που προορίζονται για ανθρώπινη χρήση (ΕΕ L 136, σ. 34 επ.) — Πεδίο εφαρμογής — Εθνική κανονιστική ρύθμιση που απαγορεύει την αποστολή σε φαρμακοποιούς καταλόγων τιμών για φάρμακα τα οποία, μολονότι δεν είναι εγκεκριμένα στο οικείο κράτος μέλος, μπορούν εντούτοις να εισαχθούν στην εθνική αγορά
   Διατακτικό της αποφάσεως
   Μία απαγόρευση όπως η επιβαλλόμενη από το άρθρο 8 του νόμου για τη διαφήμιση στον τομέα της υγείας (Heilmittelwerbegesetz) πρέπει να αξιολογείται υπό το πρίσμα όχι των διατάξεων περί διαφημίσεως της οδηγίας 2001/83/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα φάρμακα που προορίζονται για ανθρώπινη χρήση, όπως τροποποιήθηκε από την οδηγία 2004/27/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, αλλά των άρθρων 28 ΕΚ και 30 ΕΚ, καθώς και των άρθρων 11 και 13 της Συμφωνίας για τον Ευρωπαϊκό Οικονομικό Χώρο, της 2ας Μαΐου 1992. Μία τέτοια απαγόρευση είναι αντίθετη προς τα άρθρα 28 ΕΚ και 11 της Συμφωνίας για τον Ευρωπαϊκό Οικονομικό Χώρο αν εφαρμόζεται στη διανομή προς τους φαρμακοποιούς καταλόγων μη εγκεκριμένων φαρμάκων, των οποίων η εισαγωγή από άλλο κράτος μέλος ή από τρίτο κράτος συμβαλλόμενο στη Συμφωνία για τον Ευρωπαϊκό Οικονομικό Χώρο επιτρέπεται μόνον κατ' εξαίρεση, όταν οι κατάλογοι αυτοί δεν περιέχουν άλλες πληροφορίες πέραν της εμπορικής ονομασίας, των διαστάσεων της συσκευασίας, της δοσολογίας και της τιμής των φαρμάκων αυτών.
   
      (1)  ΕΕ C 121 της 20.5.2006.